作者:李白
標題:自廣平乘醉走馬六十裡至邯鄲，登城樓覽古書懷
內容:醉騎白花馬，西走邯鄲城。揚鞭動柳色，寫鞚春風生。入郭登高樓，山川與雲平。深宮翳綠草，萬事傷人情。相如章華巔，猛氣折秦嬴。兩虎不可鬥，廉公終負荊。提攜袴中兒，杵臼及程嬰。立孤就白刃，必死耀丹誠。平原三千客，談笑盡豪英。毛君能穎脫，二國且同盟。皆為黃泉土，使我涕縱橫。磊磊石子岡，蕭蕭白楊聲。諸賢沒此地，碑版有殘銘。太古共今時，由來互哀榮。傷哉何足道，感激仰空名。趙俗愛長劍，文儒少逢迎。閑從博陵遊，暢飲雪朝酲。歌酣易水動，鼓震叢臺傾。日落把燭歸，淩晨向燕京。方陳五餌策，一使胡塵清。